La Bibia piemontèisa/Testament Neuv/Timot/2Timot 3


2 Timòt

3

Ij magìster fàuss 

It l’has da savèj sossì: che ant ij dì darié la situassion a sarà motobin complicà përchè la gent a sarà egoista e mach tacà ai sòld, vanitosa e sfacià, arogant e con gnun rispet për Nosgnor, dzubidient a pare e mare e malarconossent. Për lor gnente a sarà sacrà. A sarà ‘d gent sensa cheur, vendicativa, ëd lenghegrame, gent ch’a sa nen controlesse, sensa pietà, nemisa dël bin. A tradiran fin-a ij sò amìs. A saran ësvantà e amborgnà, d’amis pì dij godiment che ‘d Nosgnor. Costa gent a podrà fin-a fé mostra ‘d religion ma a n’avràn arpudià la fòrsa ‘d trasformassion. Stà bin lontan da gent parija!

Tra sti-sì a-i son ëd coj ch’as fico për le ca dla gent e ch’as vagno la fiusa ‘d fomne fabiòche, carià ‘d pecà e antrenà d’ògni sòrt d’anvìe, ch’a son sèmpre lì ch’a veulo amprende, ma ch’a rivo mai a comprende la vrità. Costi magister a fan oposission a la vrità pròpi coma Giannes e Giambré a fasìo oposission a Mosè. A son d’òm con la ment antamnà e na fede sfaussà. Contut, a podran nen fé tant da pì. Un bel dì tùit a vëdran soa folairà ‘d lor, pròpi com a l’é capitaje a coj doi-lì.

La përseveransa ant la san-a dotrin-a arseivùa 

Ma ti ‘t ses vnime dapress pass për pass ant lòn ch’i l’hai mostrate, an mia manera ‘d vive, propòsit, fede, passiensa, amor, e costansa. Ti ‘t sas vàire ch’i l’hai patì për ëd përsecussion; lòn ch’i l’hai passà a Antiochia, a Iconi, e a Listra. Che ‘d përsecussion ch’i l’hai avù da soporté! Ma Nosgnor a l’ha liberame da tute. Tùti coj ch’a veulo vive ‘d manera divota an Gesù Crist a saran përseguità. La gent grama e j’impostor, contut, a andran da ‘n mal an pes. A n’ambrojaran d’àutri e a saran ambrojà lor midem.

Ma ti tente ferm an le còse ch’it l’has amprendù e ch’at son ëstàite fidà, savend da chi it l’has amprendule. Fin da masnà a l’han mostrate le Scriture Sante ch’at l’han date la sapiensa  d’arsèive la salvëssa ch’a ven da la fede an Gesù Crist. Tuta la Scritura a l’è ispirà da Nosgnor e ùtil për mostré la vrità. An fà rend-ne cont ëd lòn che an nòstra vita a va nen; an coregg cand ch’i soma ant l’eror e an mostra lòn ch’a l’é giust. Nosgnor a la dovra për pronté sò pòpol a fé ògni sòrt d'euvre bon-e.

Nòte 

Bibia
Testament Neuv
Timot